Къущхьэунэ Алексей Iэмин и къуэр
Куэдрэ хьэлъэу сымэджа нэужь, дунейм ехыжащ республикэм и цIыху цIэрыIуэ, КПСС-м и Къэбэр-дей-Балъкъэр обкомым и Издательствэм и унафэщIу илъэс куэдкIэ лэжьа Къущхьэунэ Алексей Iэмин и къуэр.
Къущхьэунэ Алексей Iэмин и къуэр Тэрч щIыналъэм хыхьэ Абей (Урожайнэ) къуажэм 1936 гъэм къыщалъхуащ. Курыт школыр ехъулIэныгъэкIэ къиуха нэужь, ар щеджащ КъБКъУ-м и тхыдэ-филологие факультетым. ЩIэныгъэ нэхъыщхьэ зэзыгъэгъуэта щIалэр ВЛКСМ-м и обкомым инструктору щылэжьащ, иужькIэ пропагандэмкIэ абы и къудамэм и унафэщIу щытащ.
1968 гъэм Къущхьэунэ Алексей ягъэуващ КъБАССР-м щэнхабзэмкIэ и министрым и къуэдзэу. А зэманым Къущхьэунэм лэжьыгъэ купщIафIэ куэд зэфIихащ. Абыхэм ящыщщ КъБАССР-м и литературэмрэ гъуазджэмрэ я махуэхэр Москва, Ростов, Винницэ къалэхэм, Дагъыстэн Республикэм къызыхуэтыншэу щегъэкIуэкIыныр. Къущхьэунэм и фIыщIэ куэд хэлъщ а илъэсхэм Налшык Музыкэ театрым и унэр, Нарткъалэрэ Тэрч къалэрэ Щэнхабзэм и унэхэр зэрыщаухуам.
КПСС-м и ЦК-м и УнафэкIэ Къэбэрдей-Балъкъэрым къыщызэIуахауэ щытащ обкомым и газет тедзапIэр. Абы и унафэщIу щытыну зыхуагъэфэщар зи лэжьыгъэм хуэIэижь, дзыхь къыхуащI дэтхэнэ IэнатIэри езыгъэфIакIуэ Къущхьэунэ Алексейт. А къулыкъур илъэс куэдкIэ ныкъусаныгъэншэу ирихьэкIащ Къущхьэунэм. Iуэху зехьэкIэ пэрыт, щIэныгъэ лъагэ, зэхэщIыкI куу зыбгъэдэлъа унафэщI щыпкъэм пщIэшхуэ къыхуащIырт республикэм и унафэщIхэми и нэIэм щIэту лажьэхэми.
И псэ хьэлэл лэжьыгъэм папщIэ Къущхьэунэ Алексей Iэмин и къуэм мызэ-мытIэу къыхуагъэфэщащ къэрал дамыгъэ лъапIэхэр, щIыхь, фIыщIэ тхылъхэр. Абыхэм ящыщщ КъБАССР-м и Совет Нэхъыщхьэм и Президиумым къыбгъэдэкI ЩIыхь тхылъыр, «Трудовая доблесть» медалыр, нэгъуэщIхэри.
Къущхьэунэ Алексей Iэмин и къуэм, республикэм и зыужьыныгъэм хэлъхьэныгъэ ин хуэзыщIа лэжьакIуэшхуэм, и фэеплъыр куэдрэ дигу илъынщ.
КъБР-м ЩэнхабзэмкIэ и министерствэм, «КъБР-Медиа» къэрал кIэзонэ IуэхущIапIэм,
«Адыгэ псалъэ», «Кабардино-Балкарская правда», «Заман», «Советская молодёжь» газетхэм,
«Литературная Кабардино-Балкария», «Iуащхьэмахуэ», «Минги Тау», «Нур»,
«Нюр» журналхэм я лэжьакIуэхэр, Дунейпсо Адыгэ Хасэр, Къэбэрдей Адыгэ Хасэр.
